CELEX: 62019CN0257
Language: el
Date: 2019-03-26 00:00:00
Title: Υπόθεση C-257/19: Προσφυγή της 26ης Μαρτίου 2019 — Ευρωπαϊκή Επιτροπή κατά Ιρλανδίας

17.6.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 206/31
            
         
      Προσφυγή της 26ης Μαρτίου 2019 — Ευρωπαϊκή Επιτροπή κατά Ιρλανδίας
      (Υπόθεση C-257/19)
      (2019/C 206/36)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: S. L. Kalėda, N. Yerrell)
      
         Καθής: Ιρλανδία
      
         Αιτήματα
      
      Η προσφεύγουσα ζητεί από το Δικαστήριο:
      
                  —
               
               
                  να αναγνωρίσει ότι η Ιρλανδία, μη προβλέποντας τη σύσταση οργανισμού διερευνήσεων που διαθέτει οργάνωση, νομική δομή και διαδικασία λήψης αποφάσεων ανεξάρτητη από οποιοδήποτε μέρος του οποίου τα συμφέροντα θα συγκρούονταν ενδεχομένως με τα καθήκοντα που του ανατίθενται, παρέβη τις υποχρεώσεις που υπέχει βάσει του άρθρου 8, παράγραφος 1, της οδηγίας 2009/18/ΕΚ (1) του Ευρωπαϊκού Κοινοβουλίου και του Συμβουλίου, της 23ης Απριλίου 2009, για τον καθορισμό των θεμελιωδών αρχών που διέπουν τη διερεύνηση των ατυχημάτων στον τομέα των θαλάσσιων μεταφορών και για την τροποποίηση της οδηγίας 1999/35/ΕΚ του Συμβουλίου και της οδηγίας 2002/59/ΕΚ του Ευρωπαϊκού Κοινοβουλίου και του Συμβουλίου·
               
            
                  —
               
               
                  να καταδικάσει την Ιρλανδία στα δικαστικά έξοδα.
               
            
         Ισχυρισμοί και κύρια επιχειρήματα
      
      Κατά το άρθρο 8, παράγραφος 1, της οδηγίας 2009/18/ΕΚ, τα κράτη μέλη πρέπει να εξασφαλίζουν ότι οι διερευνήσεις θεμάτων ασφάλειας όσον αφορά σοβαρά ναυτικά ατυχήματα εκτελούνται υπό την ευθύνη αμερόληπτου μόνιμου οργανισμού. Προκειμένου να διεξάγει αμερόληπτα τη διερεύνηση θεμάτων ασφάλειας, ο οργανισμός διερευνήσεων πρέπει να έχει οργάνωση, νομική δομή και διαδικασία λήψης αποφάσεων ανεξάρτητη από οποιοδήποτε μέρος του οποίου τα συμφέροντα θα συγκρούονταν ενδεχομένως με τα καθήκοντα που του ανατίθενται.
      Η Επιτροπή θεωρεί ότι η απαίτηση αυτή δεν πληρούται από το Marine Casualty Investigation Board που συστάθηκε από την Ιρλανδία, με την αιτιολογία ότι δύο από τα πέντε μέλη του έχουν επίσης γενικές ρυθμιστικές αρμοδιότητες καθώς και αρμοδιότητες εφαρμογής της νομοθεσίας ως προς την ασφάλεια των πλοίων που φέρουν την ιρλανδική σημαία και τους ελέγχους ασφαλείας στα ιρλανδικά ύδατα.
      
         (1)  ΕΕ 2009, L 131, σ. 114.